പുരാവസ്തു തട്ടിപ്പ് കേസ് സര്ക്കാര് ഭയപ്പെടുന്നുണ്ടോ?, വിമര്ശനവുമായി ഹൈക്കോടതി പുരാവസ്തു തട്ടിപ്പ് കേസില് ഡിജിപിയുടെ സത്യവാങ്മൂലത്തില് രൂക്ഷ വിമര്ശനവുമായി ഹൈക്കോടതി. ഉന്നത പൊലീസ് ഉദ്യോഗസ്ഥരുടെ കണ്ണില് പൊടിയിട്ട് മോന്സന് എല്ലാവരെയും കബളിപ്പിച്ചു. സര്ക്കാര് ഭയപ്പെടുന്നുണ്ടോ എന്ന് ചോദിച്ച കോടതി, ഡിജിപിക്ക് സംശയം തോന്നിയ സന്ദര്ഭത്തില് എന്തുകൊണ്ട് നടപടി സ്വീകരിച്ചില്ലെന്നും ആരാഞ്ഞു. കേസുമായി ബന്ധപ്പെട്ട് ഡിജിപി അനില് കാന്തിന്റെ മൊഴിയും കഴിഞ്ഞ ദിവസം രേഖപ്പെടുത്തിയിരുന്നു. അനില്കാന്ത് ഡിജിപിയായി ചുമതലയേറ്റശേഷം മോന്സണ് പൊലീസ് ആസ്ഥാനത്ത് നടത്തിയ സന്ദര്ശനവും ഒന്നിച്ചെടുത്ത ചിത്രങ്ങളും സംബന്ധിച്ചായിരുന്നു മൊഴി എടുത്തത്. ഡിഐജി സുരേന്ദ്രനില് നിന്നും മൊഴിയെടുത്തിട്ടുണ്ട്. ആരോപണ വിധേരായ എല്ലാ ഉദ്യോഗസ്ഥരില് നിന്നും ക്രൈംബ്രാഞ്ച് വിവരങ്ങള് ശേഖരിച്ചിരുന്നു. ഡിജിപിയായ ചുമതലയേറ്റതിന് ശേഷം നിരവധി പേര് തന്നെ പൊലീസ് ആസ്ഥാനത്ത് എത്തി സന്ദര്ശിച്ചിട്ടുണ്ടെന്നും ചിത്രങ്ങളെടുത്തിട്ടുണ്ടെന്നുമാണ് ഡിജിപി ക്രെെംബ്രാഞ്ചിന് നല്കിയ വിശദീകരണമെന്നാണ് വിവരം. എന്നാല് മോന്സണെതിരെ സംസ്ഥാന ഇന്റലിജന്സ് റിപ്പോര്ട്ട് നിലനില്ക്കെ ഇയാള് പൊലീസ് ആസ്ഥാനത്ത് അനായാസമായി പ്രവേശിച്ചത് എങ്ങനെയെന്ന ചോദ്യത്തിലായിരുന്നു ക്രെെബ്രാഞ്ച്. ഈ പശ്ചാത്തലത്തില് പുരാവസ്തു തട്ടിപ്പ് കേസില് വിശദമായ അന്വേഷണം വേണമെന്ന് ഹൈക്കോടതിയില് സമര്പ്പിച്ച റിപ്പോര്ട്ടില് ക്രൈംബ്രാഞ്ച് ആവശ്യപ്പെടുകയും ചെയ്തിരുന്നു. കേസില് മുന് ഡിജിപി ലോക്നാഥ് ബെഹ്റയുടെ മൊഴിയും അന്വേഷണ സംഘം രേഖപ്പെടുത്തിയിട്ടുണ്ട്. മോന്സണുമായുള്ള ഉദ്യോഗസ്ഥരുടെ ബന്ധത്തെക്കുറിച്ചാണ് അന്വേഷണ സംഘം വിവരങ്ങള് ശേഖരിച്ചത്. മോന്സനുമായി അടുത്ത ബന്ധമാണ് മുന് പൊലീസ് മേധാവി ലോക് നാഥ് ബഹ്റയ്ക്ക് ഉണ്ടായിരുന്നത് എന്ന വിവരങ്ങളുടെ അടിസ്ഥാനത്തിലായിരുന്നു ചോദ്യം ചെയ്യല്. മോന്സണുമായുള്ള ബന്ധം, ബീറ്റ് ബോക്സ് സ്ഥാപിച്ച സാഹചര്യം, മോന്സണിന്റെ വീട്ടിലെ സന്ദര്ശനം എന്നീ കാര്യങ്ങളാണ് അന്വേഷണ സംഘം ശേഖരിച്ചത്. മോന്സണുമായി തനിക്ക് അടുത്ത പരിചയം ഇല്ലെന്നും ബീറ്റ് ബോക്സ് സ്ഥാപിച്ചത് നിയമപ്രകാരമെന്നും ബെഹ്റ മൊഴി നല്കി.